Seks energityver du kan bli utbrent av: – Det var siste gang jeg så henne
Venninnen hennes klaget på alt. Her er tegnene på seks klassiske energityver - og ekspertenes råd til hvordan du skal takle dem. Du kan også stjele andres energi uten å vite det selv. Du har kanskje kjent det på kroppen, mennesker som tar mer enn de gir i relasjon med deg. Og at du kan føle deg mentalt utmattet, misbrukt eller forvirret etter å ha vært sammen med dem. Psykolog Cathrine Moestue husker godt venninnen som stadig hadde drama i sitt eget liv.  – Hun ringte meg ustoppelig, og jeg lyttet og lyttet. Til slutt ble det så tydelig for meg at hun aldri kom til å gjøre noe selv eller ta ansvar for sin situasjon, og at all den tid og omsorg jeg hadde gitt henne ikke hjalp noen av oss.  En gang de møttes til middag, klaget venninnen ustanselig - på maten, på kjæresten sin, på moren sin, på sjefen hun ikke tålte og på at hun hadde dårlig økonomi.  – Når sjekken kom, spurte hun hvordan jeg hadde det, lyttet knapt, og så samlet hun tingene sine for å dra. Etterpå satt jeg igjen med både regningen og en dyp følelse av tomhet. Jeg følte meg som en godt vridd vaskeklut for å si det slik. Den følelsen er vond, men den lærte meg å sette grenser, og det var siste gang jeg så henne. En «energityv» er ikke et klinisk begrep eller en diagnose, sier Moestue. – Men vi har alle kjent på kroppen noen som passer til merkelappen både personlig og profesjonelt. Slike relasjoner starter ofte med at en som ber om hjelp, en som stoler på deg, tar i mot dine råd, får deg til å føle deg sett og kanskje som den eneste som kan hjelpe dem. – Det er først senere at du oppdager at de «suger» energi, tid og oppmerksomhet ut av deg og at dette mønsteret ikke vil ta slutt før du er helt utbrent eller sier stopp, sier Moestue. Stadige konflikter og misforståelser stjeler enormt mye energi i hverdagen, bekrefter forfatter Thomas Erikson. Han har selv vært borti mange energityver og har nylig skrevet bok om nettopp disse. I boken skisserer han seks ulike typer energityper og hva som kjennetegner dem:  1. Perfeksjonisten 2. Dramaqueenen som forlanger rød løper 3. Voksenmobberen 4. Den passivt aggressive 5. Martyren som aldri får nok oppmerksomhet 6. Narsissisten: Størst, best og penest Tegnene på at du selv er en energityv Du kan også være en energityv uten å være klar over det selv, sier Erikson. – Absolutt. Et av de store problemene med selvinnsikt er at det er så lite av det der ute. De aller fleste av oss har store hvite områder i oss som vi egentlig ikke er klar over. Og vi er garantert energityver i noens øyne. Trikset er å lese rommet og prøve å tilpasse seg så godt du kan. Noen ganger oppfører vi oss på en måte som egentlig ikke sender energi oppover, snarere nedover. Og da er det viktig å kunne se seg selv i speilet. Ett tegn på at du selv stjeler energi fra andre, kan være at du snakker mer enn du lytter i en samtale, sier Moestue.  – Så hvis du er bekymret for at du kan være en av energityvene, så tenk litt over hvor mye tid du bruker på å snakke med en kollega kontra hvor mye de ender opp med å dele tilbake. Hvis det alltid er ubalanse som gjør at du kommer best ut av det, så er det et «rødt flagg». Og hvis du etter samtalen ikke kan huske noen ting av hva den andre sa, så kan det være et tegn på at du suger ut det du trengte av samtalen uten å gi tilbake.  Slik takler du dem Energityver er overalt. Alt avhenger av hvem du er og hvordan du takler dem. Noen blir gal av å møte en perfeksjonist, andre bryr seg ikke i det hele tatt, sier Erikson. – Trikset er å vite hvordan man skal takle hvilken type energityv. Hvis du reagerer sterkt på en mobber, trenger du en spesifikk strategi for det. Hvis problemet ditt snarere er en drama queen, så gjelder en helt annen løsning. Energityver er ofte mennesker som er dypt ensomme og som kanskje ikke har så mange gode, gjensidige relasjoner i livet sitt, mener Moestue. – De har umøtte psykologiske behov. Det er derfor du kan høre dem hele tiden snakke om sitt liv og sine problemer uten tilsynelatende bevissthet om hvordan det får andre til å føle. Det kan defineres som en enveis relasjon. Du vil legge merke til at de ikke nødvendigvis stiller mange nysgjerrige spørsmål om hva som skjer i ditt liv. Det er denne mangelen på gjensidig interesse som i utgangspunktet ender opp med at du føler deg oppbrukt. Moestue sier man må slutte og forvente at en «energityv» skal være annerledes enn de er. Hvis du er eksponert for slike personer over tid, blir du enten helt nedbrutt eller må lære deg å sette grenser. En god start på grensesetting er å begynne med å begrense tilgjengeligheten, sier hun. – Vi kan kanskje ikke kutte dem ut av livene våre, men vi kan begrense vår tid med dem. Vi kan også være mer ærlige på hva vi får ut av vennskapet. Spør deg selv: Hva var det som gjorde at jeg utviklet denne relasjonen? Og hva får jeg tilbake? Kanskje er det skjulte fordeler som tilgang til andre muligheter eller nettverk. Og kanskje mye drama får deg til å føle deg levende. Det er denne vennlige nysgjerrighet på deg selv som gir deg svarene akkurat du trenger.
Mange opplever å føle seg mentalt utmattet etter å være sammen med enertityver Energityver er vanligvis ensomme og trenger oppmerksomhet Ekspertene råder til å sette grenser og begrense tilgjengeligheten Seks ulike typer energityver: Perfeksjonisten, Drama queen, Voksenmobberen, Den passivt aggressive, Martyren, Narsissisten